KOMISSION PÄÄTÖS,

tehty 2 päivänä joulukuuta 1996,

kolmansista maista tuotavien tuotteiden ja eläinten eläinlääkärintarkastuksia varten hyväksyttyjen rajatarkastusasemien luettelosta, komission eläinlääkintäasiantuntijoiden suorittamia tarkastuksia koskevista yksityiskohtaisista säännöistä ja päätöksen 95/357/EY kumoamisesta (ETA:n kannalta merkityksellinen teksti) (96/742/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kolmansista maista yhteisöön tuotavien tuotteiden eläinlääkärintarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY (1), sellaisena kuin se on viimeksi muutettuna direktiivillä 96/43/EY (2), ja erityisesti sen 9 ja 20 artiklan,

ottaa huomioon kolmansista maista yhteisöön tuotavien eläinten eläinlääkärintarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (3), sellaisena kuin se on viimeksi muutettuna direktiivillä 96/43/EY, ja erityisesti sen 6 ja 19 artiklan,

sekä katsoo, että

komission päätöksessä 95/357/EY (4), sellaisena kuin se on viimeksi muutettuna päätöksellä 96/499/EY (5), annetaan luettelo kolmansista maista tuotavien tuotteiden ja eläinten eläinlääkärintarkastuksia varten hyväksytyistä rajatarkastusasemista,

kolmansista maista Suomeen tuotavien tuotteiden eläinlääkärintarkastuksia koskevista Suomessa sovellettavista siirtymätoimenpiteistä 28 päivänä joulukuuta 1994 tehdyn komission päätöksen 94/958/EY (6), sellaisena kuin se on muutettuna päätöksellä 95/82/EY (7), soveltamisen päättyessä 31 päivänä joulukuuta 1996, on tarpeen sisällyttää kolmansista maista tuotavien tuotteiden eläinlääkärintarkastuksia koskevat EY:n vaatimukset täyttävät Suomen rajatarkastusasemat hyväksyttyjen tarkastusasemien luetteloon 1 päivästä tammikuuta 1997 alkaen,

Ruotsissa toteutettavien siirtymätoimenpiteiden vahvistamisesta kolmansista maista Ruotsiin tulevien elävien eläinten ja eläintuotteiden eläinlääkärintarkastuksista 21 päivänä huhtikuuta 1995 tehdyn komission päätöksen 95/157/EY (8) soveltamisen päättyessä on tarpeen sisällyttää kolmansista maista tulevien elävien eläinten ja eläintuotteiden eläinlääkärintarkastuksia koskevat EY:n vaatimukset täyttävät Ruotsin rajatarkastusasemat hyväksyttyjen rajatarkastusasemien luetteloon,

hyväksyttyjen rajatarkastusasemien luetteloon 1 päivästä heinäkuuta 1995 alkaen tehtyjen lukuisten muutosten vuoksi on tarpeen vahvistaa uusi päätös, jossa laaditaan yhdistetty luettelo hyväksytyistä rajatarkastusasemista ja päätös 95/357/EY olisi sen vuoksi kumottava,

Animo-tietokoneverkon yksiköiden luettelosta ja tunnistamisesta sekä päätöksen 92/175/ETY kumoamisesta 18 päivänä huhtikuuta 1996 tehdyssä komission päätöksessä 96/295/EY (9) määrätään muun muassa rajatarkastusasemien Animo-tunnusnumeroista; on tarpeen sisällyttää nämä tunnusnumerot hyväksyttyjen rajatarkastusasemien luettelon 1 sarakkeeseen,

on tarpeen määrätä komission eläinlääkintäasiantuntijoiden suorittamien tarkastusten jaksottaisuudesta, mukaan lukien erityisesti kunkin rajatarkastusaseman vuosittain tarkastamien lähetysten lukumäärä,

jäsenvaltioiden ja komission yhteistyön lujittamiseksi on tarpeen valtuuttaa komission asiantuntijat ottamaan mukaansa komission nimeämiä asiantuntijoita, joilla on tiettyjä velvoitteita ja joiden matka- ja oleskelukustannusten korvaamisesta annetaan takuu,

on tarpeen varmistaa, että jäsenvaltioille tiedotetaan säännöllisesti tarkastusten tuloksista, ja

tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kansallisten toimivaltaisten viranomaisten on tehtävä kolmansista maista yhteisöön tuotavien tuotteiden ja eläinten eläinlääkärintarkastukset liitteenä olevassa luettelossa mainituilla hyväksytyillä rajatarkastusasemilla.

Jäsenvaltiot voivat direktiivin 90/675/ETY 9 artiklan ja direktiivin 91/496/ETY 6 artiklan vaatimusten mukaisesti ehdottaa rajatarkastusasemia poistettavaksi liitteenä olevasta luettelosta.

2 artikla

1. Komission eläinlääkintäasiantuntijat tarkastavat joka vuosi yhteistyössä toimivaltaisten kansallisten viranomaisten kanssa jokaisen hyväksytyn, liitteessä luetellun rajatarkastusaseman. Erityisesti tarkastetaan rajatarkastusaseman perusrakenteet, varusteet ja toiminta. Tarkastuskertomus lähetetään jäsenvaltiolle, jota asia koskee, kahden kuukauden kuluessa tarkastuksesta.

2. Poiketen siitä, mitä 1 kohdassa määrätään, komissio voi, kuultuaan kyseisiä jäsenvaltioita ja vaihdettuaan näkemyksiä pysyvässä eläinlääkintäkomiteassa, vähentää joidenkin hyväksyttyjen rajatarkastusasemien tarkastusten määrää.

Tällaiset rajatarkastusasemat on kuitenkin tarkastettava vähintään joka kolmas vuosi.

3. Komissio lähettää jäsenvaltioille joka vuosi jäljennöksen tarkastuskertomuksesta, joka sisältää tiedot kuluneen 12 kuukauden aikana tarkastetuista rajatarkastusasemista sekä kertomuksen, joka koskee hyväksyttyjen rajatarkastusasemien yleisen tilanteen kehitystä.

3 artikla

1. Tarkastettavien jäsenvaltioiden asiantuntijoiden lisäksi komission asiantuntijoiden mukana voi olla tarkastusten aikana 2 kohdan mukaisessa luettelossa ilmoitettu yksi tai useampi asiantuntija yhdestä tai useammasta jäsenvaltiosta.

Tarkastusten järjestämisen yhteydessä se jäsenvaltio, jonka alueella tarkastus tehdään, voi vastustaa toisen jäsenvaltion asiantuntijan osallistumista. Tätä mahdollisuutta voidaan käyttää ainoastaan kerran.

2. Jokainen jäsenvaltio ehdottaa komissiolle vähintään kahta asiantuntijaa, joiden asiantuntevuudesta ei ole mitään epäilyjä, ja ilmoittaa sille näiden asiantuntijoiden nimet, erikoisalat, tarkan virkaosoitteen, puhelin- ja telekopionumeron.

Komissio laatii luettelon muista kuin komission asiantuntijoista.

Jos jäsenvaltion mielestä joku sen ehdottamista asiantuntijoista on poistettava luettelosta, se ilmoittaa siitä komissiolle. Jos tällöin asiantuntijoiden lukumäärä jää alle vaaditun vähimmäismäärän, jäsenvaltion on ehdotettava yhtä tai useampaa korvaavaa asiantuntijaa komissiolle.

4 artikla

1. Komission nimeämän jäsenvaltion asiantuntijan tai asiantuntijoiden on noudatettava komission hallinnollisia ohjeita tarkastuksissa.

2. Jäsenvaltion asiantuntijan tai asiantuntijoiden tarkastuksissa saamia tietoja tai niistä tekemiä päätelmiä ei saa missään tapauksessa käyttää henkilökohtaisiin tarkoituksiin tai ilmaista komission ja jäsenvaltioiden toimivaltaisiin yksiköihin kuulumattomille henkilöille tai jäsenvaltioille.

3. Komission nimeämän jäsenvaltion asiantuntijan tai asiantuntijoiden matka- ja oleskelukustannukset korvataan komission ulkopuolisten ja komission asiantuntijatehtäviä suorittamaan pyytämien henkilöiden matka- ja oleskelukustannuksia koskevien sääntöjen mukaisesti.

5 artikla

Liitteen Suomea koskevaa osaa sovelletaan 1 päivästä tammikuuta 1997.

6 artikla

Kumotaan päätös 95/357/ETY.

7 artikla

Tämä päätös on osoitettu kaikille jäsenvaltioille.

Tehty Brysselissä 2 päivänä joulukuuta 1996.

Komission puolesta

Franz FISCHLER

Komission jäsen

(1) EYVL N:o L 373, 31.12.1990, s. 1

(2) EYVL N:o L 162, 1.7.1996, s. 1

(3) EYVL N:o L 268, 24.9.1991, s. 56

(4) EYVL N:o L 211, 6.9.1995, s. 43

(5) EYVL N:o L 203, 13.8.1996, s. 11

(6) EYVL N:o L 371, 31.12.1994, s. 21

(7) EYVL N:o L 66, 24.3.1995, s. 26

(8) EYVL N:o L 103, 6.5.1995, s. 40

(9) EYVL N:o L 113, 7.5.1996, s. 1

LIITE

LUETTELO HYVÄKSYTYISTÄ RAJATARKASTUSASEMISTA

>TAULUKON PAIKKA>